ประกาศจังหวัดชัยนาท เรื่อง มาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนในการจุดและปล่อย หรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ

ประกาศจังหวัดชัยนาท

ประกาศจังหวัดชัยนาท
เรื่อง
มาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชน
ในการจุดและปล่อย
หรือกระทำการอย่างใดเพื่อให้บั้งไฟ พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกัน
ขึ้นไปสู่อากาศ

เพื่อเป็นการแก้ไขปัญหาความเดือดร้อนและเพื่อป้องกันอันตราย
รวมทั้งความเสียหายที่จะเกิดแก่อากาศยาน ชุมชน และประชาชนจากการจุดและปล่อยหรือกระทำการอย่างใดเพื่อให้บั้งไฟ
พลุ ตะไล โคมลอย โคมไฟ โคมควัน หรือวัตถุอื่นใดที่คล้ายคลึงกัน ขึ้นไปสู่อากาศ
สมควรกำหนดมาตรการป้องกันและแก้ไขปัญหาดังกล่าวเพื่อความสงบเรียบร้อยของบ้านเมือง

อาศัยอำนาจตามความในข้อ
๒ และข้อ ๓ ของคำสั่งหัวหน้าคณะรักษาความสงบแห่งชาติ ที่ ๒๗/๒๕๕๙ ลงวันที่ ๑๐
มิถุนายน ๒๕๕๙ จังหวัดชัยนาท โดยความเห็นชอบร่วมกันของคณะกรมการจังหวัดชัยนาท
และสภาวัฒนธรรมจังหวัดชัยนาท จึงกำหนดมาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนดังนี้

๑.
 มาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชนในการจุดและปล่อยหรือกระทำการอย่างใด
เพื่อให้บั้งไฟหรือวัตถุอื่นใดที่คล้ายคลึงกัน ขึ้นไปสู่อากาศ
๑.๑ ห้ามมิให้ผู้ใดจุดและปล่อยหรือกระทำการอย่างใด
เพื่อให้บั้งไฟหรือวัตถุอื่นใดที่คล้ายคลึงกัน ขึ้นไปสู่อากาศ
เว้นแต่จะได้รับอนุญาตจากนายอำเภอแห่งท้องที่
และได้ปฏิบัติตามหลักเกณฑ์ในประกาศนี้
๑.๒
สถานที่จุดและปล่อยหรือกระทำการอย่างใดเพื่อให้บั้งไฟ หรือวัตถุอื่นใดที่คล้ายคลึงกันขึ้นไปสู่อากาศ
ให้กระทำได้ในสถานที่ที่นายอำเภออนุญาต
๑.๓
กำหนดระยะเวลาในการจุดและปล่อย
(๑)
ให้กระทำได้ในงานประเพณีของท้องถิ่น หรือกรณีที่นายอำเภอเห็นสมควรอนุญาต
(๒)
การจุดและปล่อยต้องกระทำระหว่างเวลา ๐๘.๐๐ นาฬิกา ถึงเวลา ๑๖.๐๐ นาฬิกา
๑.๔
ชนิด ขนาด และจำนวน
(๑)
บั้งไฟ หรือวัตถุอื่นใดที่คล้ายคลึงกัน
ที่ใช้ในการจุดและปล่อยต้องผลิตจากวัสดุอุปกรณ์ที่มีน้ำหนักเบา
และไม่มีส่วนผสมของโลหะ
(๒)
จำนวนในการจุดและปล่อย หรือกระทำการอย่างใดเพื่อให้บั้งไฟ
หรือวัตถุอื่นใดที่คล้ายคลึงกันขึ้นไปสู่อากาศ ในแต่ละสถานที่ให้จุดได้ไม่เกิน ๓
บั้งต่อวัน
๑.๕
มาตรการในการป้องกันมิให้มีการเล่นการพนัน
(๑)
ห้ามจัดให้มีการพนันขันต่อในการจุดและปล่อยบั้งไฟ หรือวัตถุอื่นใดที่คล้ายคลึงกัน
(๒)
ห้ามมิให้มีการนับคะแนน การจับเวลา การขานเวลา การขานตัวเลขอื่น ๆ หรือกระทำเครื่องหมาย
สัญลักษณ์อื่นใด อันเป็นการบ่งชี้ถึงการบอกเวลาการขึ้นลง หรือความสูงต่ำของบั้งไฟ
หรือวัตถุอื่นใดที่คล้ายคลึงกัน หรือกระทำการอื่นใดอันเป็นข้อชี้ขาดให้แพ้ชนะกัน
(๓)
ห้ามปิดกั้นถนนสาธารณะ
หรือสถานที่เข้าสู่บริเวณงาน หรือสถานที่จัดงาน
(๔)
ห้ามจำหน่ายบัตรค่าเข้าชม
หรือเรียกเก็บค่าเข้าชมในการจุดและปล่อยบั้งไฟหรือวัตถุอื่นใดที่คล้ายคลึงกัน
หรือกระทำการอื่นใดในลักษณะแอบแฝงเพื่อเก็บค่าเข้าชม เช่น
จัดให้มีการเรี่ยไรหน้างาน การแจกซองฎีกาผ้าป่า หรือการตั้งตู้รับบริจาค
๑.๖
มาตรการป้องกันและรักษาความปลอดภัยและการอื่นใด
เพื่อความสงบเรียบร้อยและความปลอดภัยในชีวิตและทรัพย์สินของชุมชนและประชาชน
(๑)
ผู้ได้รับอนุญาตต้องนำใบอนุญาตมาแสดงเมื่อจะจุดและปล่อยด้วย
(๒)
ให้ผู้ได้รับอนุญาตนำเลขที่ใบอนุญาตกำกับบั้งไฟ หรือวัตถุอื่นใดที่คล้ายคลึงกัน แล้วแต่กรณี
ไปเขียนหรือแสดงไว้บนบั้งไฟหรือวัตถุอื่นใดที่คล้ายคลึงกัน
ในตำแหน่งที่บุคคลทั่วไปสามารถมองเห็นได้อย่างชัดเจนและต้องเป็นส่วนที่เหลืออยู่
เมื่อบั้งไฟหรือวัตถุอื่นใดที่คล้ายคลึงกันได้ตกลงมาสู่พื้น
โดยการเขียนหรือแสดงให้ใช้สีหรือน้ำหมึกหรือสารเคมีที่ขูดลบออกยาก
(๓)
ฐานสำหรับจุดบั้งไฟหรือวัตถุอื่นใดที่คล้ายคลึงกัน
ควรอยู่ในองศาลาดเอียงที่เหมาะสม
ไม่ลาดชันจนเป็นสาเหตุให้บั้งไฟพุ่งเสียหลักตกกลับมา หรือพุ่งเป็นระยะทางไกล
จนเกิดอันตรายต่อร่างกาย ชีวิต หรือทรัพย์สินของประชาชน
(๔)
ผู้รับอนุญาตต้องจัดสถานที่จุดและปล่อยให้มีความปลอดภัย โดยให้ผู้ชมอยู่ห่างจากฐานจุดและปล่อยบั้งไฟหรือวัตถุอื่นใดที่คล้ายคลึงกัน
ไม่น้อยกว่า ๓๐๐ เมตร
(๕)
ให้ผู้รับอนุญาตจัดให้มีผู้ประสานงานการจุดบั้งไฟหรือวัตถุอื่นใดที่คล้ายคลึงกัน ที่สามารถติดต่อได้ทางโทรศัพท์อย่างน้อย
๒ คน เพื่อทำหน้าที่ในการแจ้งศูนย์ควบคุมการบินก่อนการจุดและปล่อยในวันที่ได้รับอนุญาตและให้เฝ้าติดตามการติดต่อจากศูนย์ควบคุมการบินตลอดเวลาที่จุดบั้งไฟหรือวัตถุอื่นใดที่คล้ายคลึงกัน
พร้อมทั้งแจ้งให้ศูนย์ควบคุมการบินทราบเมื่อเสร็จสิ้นการจุดบั้งไฟหรือวัตถุอื่นใดที่คล้ายคลึงกัน

๒.
 มาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชน ในการจุดและปล่อยพลุ ตะไล
หรือวัตถุอื่นใดที่คล้ายคลึงกับพลุ ตะไล ขึ้นไปสู่อากาศ
๒.๑
พลุ หมายถึง ดอกไม้เพลิงชนิดหนึ่งบรรจุดินปืนในกระบอกไม้ไผ่หรือท่อหรือวัตถุอื่นใดที่คล้ายคลึงกัน เมื่อจุดแล้วมีเสียงระเบิดดังคล้ายเสียงปืน
โดยอนุโลมเรียกดอกไม้เพลิงอย่างอื่นที่จุดมีเสียงระเบิดดังเช่นนั้นว่าพลุ
๒.๒
ตะไล หมายถึง ดอกไม้ไฟชนิดหนึ่ง มีปีกเป็นวงกลม
ทำด้วยกระบอกไม้ไผ่บรรจุดินปืนที่ทำด้วยดินประสิวกับถ่านไม้ และตอกให้แน่น
มีรูชนวนสำหรับจุด
๒.๓
ห้ามมิให้ผู้ใดจุดและปล่อย หรือกระทำการอย่างใด เพื่อให้พลุ ตะไล
หรือวัตถุอื่นใดที่คล้ายคลึงกันขึ้นไปสู่อากาศ
เว้นแต่จะได้รับอนุญาตจากนายอำเภอแห่งท้องที่
และได้ปฏิบัติตามหลักเกณฑ์ในประกาศนี้ หรือได้รับการยกเว้นตามประกาศนี้
๒.๔
สถานที่จุดและปล่อยหรือกระทำการอย่างใดเพื่อให้พลุ ตะไล หรือวัตถุอื่นใดที่คล้ายคลึงกัน
ขึ้นไปสู่อากาศ ให้กระทำได้ในสถานที่ที่นายอำเภออนุญาต
และต้องไม่อยู่บริเวณใกล้เคียงกับสถานีบริการน้ำมัน หรือสถานีบริการแก๊ส ในระยะ
๔๐๐ เมตร โรงพยาบาล ในระยะ ๔๐๐ เมตร
๒.๕
ลักษณะของงานที่นายอำเภอจะอนุญาตให้จุดและปล่อย และกำหนดระยะเวลาในการจุดและปล่อย
(๑)
ให้กระทำได้ในงานพิธีจุดเทียนชัยถวายพระพร เนื่องในโอกาสวันเฉลิมพระชนมพรรษาหรืองานเฉลิมพระเกียรติของพระบรมวงศานุวงศ์เนื่องในโอกาสวันเฉลิมพระชนมพรรษา
หรืองานเฉลิมพระเกียรติของพระบรมวงศานุวงศ์
(๒)
ให้กระทำได้ในวันลอยกระทง ซึ่งตรงกับวันขึ้น ๑๕ ค่ำ เดือน ๑๒
ตามปฏิทินจันทรคติในแต่ละปี โดยให้จุดและปล่อยในช่วงเวลา ๑๘.๐๐ นาฬิกา ถึงเวลา
๐๑.๐๐ นาฬิกา ของวันรุ่งขึ้น
(๓) ให้กระทำได้ในเทศกาลส่งท้ายปีเก่าต้อนรับปีใหม่
ในช่วงคืนวันที่ ๓๑ ธันวาคมของทุกปี โดยให้จุดและปล่อยในช่วงเวลา ๑๘.๐๐
นาฬิกา ถึงเวลา ๐๑.๐๐ นาฬิกา ของวันที่ ๑ มกราคมของทุกปี
(๔)
ให้กระทำได้ในงานเทศกาล หรืองานรื่นเริง หรืองานแข่งขันกีฬา
หรืองานอื่นที่อยู่ในดุลพินิจของนายอำเภอแห่งท้องที่
(๕)
ให้กระทำได้ในงานศพ
โดยให้จุดและปล่อยในช่วงเวลา ๑๒.๐๐ นาฬิกา ถึงเวลา ๐๐.๓๐
นาฬิกาของวันรุ่งขึ้น
๒.๖
ชนิด ขนาด และจำนวน
(๑)
ห้ามจุดพลุที่มีขนาดเส้นผ่านศูนย์กลางของท่อเกิน ๖ นิ้ว
(๒)
ขนาดเส้นผ่านศูนย์กลางของตะไลต้องมีขนาดไม่เกิน
๓ เซนติเมตร มีรูจุด ๒ รู
๒.๗
มาตรการป้องกันและรักษาความปลอดภัยและการอื่นใด
เพื่อความสงบเรียบร้อยและความปลอดภัยในชีวิตและทรัพย์สินของชุมชนและประชาชน
(๑)
ห้ามผู้ใดจำหน่ายพลุ ตะไล ในวัด โรงเรียน ทางสาธารณะ ที่สาธารณะ หรือในสถานที่ที่ไม่ได้รับอนุญาตให้ค้าซึ่งดอกไม้เพลิง
(๒)
พลุ ตะไล ที่นำมาจุดและปล่อยต้องเป็นพลุ ตะไลที่นำมาจากผู้ที่ได้รับอนุญาตให้สั่ง
หรือนำเข้าซึ่งดอกไม้เพลิง (ป.๒) หรือได้รับอนุญาตให้ทำ หรือค้าซึ่งดอกไม้เพลิง
(ป.๕)

๓.
 มาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชน
ในการจุดและปล่อยโคมลอย โคมไฟ โคมควัน หรือวัตถุอื่นใดที่คล้ายคลึงกัน
ขึ้นไปสู่อากาศ
๓.๑
ห้ามมิให้ผู้ใดจุดและปล่อย หรือกระทำการอย่างใด เพื่อให้โคมลอย โคมไฟ โคมควัน หรือวัตถุอื่นใดที่คล้ายคลึงกันขึ้นไปสู่อากาศ
เว้นแต่ได้กระทำในสถานที่ที่ได้รับอนุญาตจากนายอำเภอแห่งท้องที่
๓.๒
ผู้ใดจะจัดให้มีสถานที่จุดและปล่อยหรือกระทำการอย่างใดเพื่อให้โคมลอย โคมไฟ โคมควัน
หรือวัตถุอื่นใดที่คล้ายคลึงกันขึ้นไปสู่อากาศ
ต้องได้รับอนุญาตจากนายอำเภอแห่งท้องที่ โดยให้นายอำเภอระบุพื้นที่การจุดและปล่อยโคมลอย
โคมไฟ
โคมควันหรือวัตถุอื่นใดที่คล้ายคลึงกันให้ชัดเจนถึงขอบเขตปริมณฑลในการอนุญาตให้จุดและปล่อย
๓.๓
กำหนดระยะเวลาในการจุดและปล่อย
(๑)
ให้กระทำได้ในวันลอยกระทง ซึ่งตรงกับวันขึ้น ๑๕ ค่ำ เดือน ๑๒
ตามปฏิทินจันทรคติในแต่ละปี โดยให้จุดและปล่อยในช่วงเวลา ๑๘.๐๐ นาฬิกา ถึงเวลา
๐๑.๐๐ นาฬิกา ของวันรุ่งขึ้น
(๒) ให้กระทำได้ในเทศกาลส่งท้ายปีเก่าต้อนรับปีใหม่
ในช่วงคืนวันที่ ๓๑ ธันวาคมของทุกปี โดยให้จุดและปล่อยในช่วงเวลา ๑๘.๐๐ นาฬิกา ถึงเวลา
๐๑.๐๐ นาฬิกา ของวันที่ ๑ มกราคมของทุกปี
(๓)
ให้กระทำได้ในงานเทศกาล หรืองานรื่นเริง
หรืองานอื่นที่อยู่ในดุลพินิจของนายอำเภอแห่งท้องที่
๓.๔ ชนิด ขนาด และจำนวนของโคมลอย โคมไฟ โคมควัน
หรือวัตถุอย่างอื่นใดที่คล้ายคลึงกันที่จะทำการจุดและปล่อยจะต้องมีขนาดและรูปแบบของโคมลอยตามมาตรฐาน
มผช. ๘๐๘/๒๕๕๒ ดังนี้
(๑)
ตัวโคมมีปริมาตรไม่เกิน ๑ ลูกบาศก์เมตร เส้นผ่านศูนย์กลางไม่เกิน ๙๐ เซนติเมตร สูงไม่เกิน
๑๔๐ เซนติเมตร และทำจากวัสดุธรรมชาติ
(๒)
ส่วนที่เป็นเชื้อเพลิงให้ทำจากกระดาษชุบเทียนขี้ผึ้ง หรือพาราฟิน น้ำหนักไม่เกิน
๕๕ กรัม ระยะเวลาการเผาไหม้ไม่เกิน ๘ นาที โดยยึดติดกับตัวโคมด้วยเชือกทนไฟ
หรือลวดอ่อนเบอร์ ๒๔ (เส้นผ่านศูนย์กลางประมาณ ๐.๕ มิลลิเมตร) จำนวน ๒ เส้น
ความยาวเส้นละไม่เกิน ๓๐ เซนติเมตร
(๓)
ห้ามพ่วงหรือผูกติดพลุ ดอกไม้ไฟ หรือสิ่งอื่นใดไปกับโคมขณะปล่อย โดยจำนวนการจุดและปล่อยต่อ
๑ สถานที่ ใน ๑ วัน หรือใน ๑ เวลา ไม่เกิน ๑๐๐ โคม
๓.๕ มาตรการป้องกันและรักษาความปลอดภัยและการอื่นใด
เพื่อความสงบเรียบร้อยและความปลอดภัยในชีวิตและทรัพย์สินของชุมชนและประชาชน
(๑)
ห้ามมิให้ผู้ใดจำหน่ายโคมลอย โคมไฟ โคมควันหรือวัตถุอื่นใดที่คล้ายคลึงกัน ยกเว้นพื้นที่ที่ได้รับอนุญาตตามข้อ
๓.๒
(๒)
ให้ผู้ได้รับอนุญาตจัดให้มีผู้ประสานงานการจุดและปล่อยโคมลอย โคมไฟ โคมควัน หรือวัตถุอื่นใดที่คล้ายคลึงกันที่สามารถติดต่อได้ทางโทรศัพท์อย่างน้อย
๒ คน เพื่อทำหน้าที่ในการแจ้งศูนย์ควบคุมการบินก่อนการจุดและปล่อยในวันเวลาที่ได้รับอนุญาต
และให้เฝ้าติดตามการติดต่อจากศูนย์ควบคุมการบินตลอดเวลาที่จุดและปล่อย
พร้อมทั้งแจ้งให้ศูนย์ควบคุมการบินทราบเมื่อเสร็จสิ้นการจุดและปล่อย

๔.
 ผู้ใดไม่ปฏิบัติตามมาตรการป้องกันและการรักษาความปลอดภัยและการดูแลรักษาความสงบเรียบร้อยของประชาชน
ในการจุดและปล่อย หรือกระทำอย่างใดเพื่อให้ บั้งไฟ พลุ ตะไล โคมลอย โคมไฟ โคมควัน
หรือวัตถุอื่นใดที่คล้ายคลึงกัน ขึ้นไปสู่อากาศ หรือกระทำการนอกสถานที่ที่ได้รับอนุญาตไว้
อันเป็นการฝ่าฝืนประกาศจังหวัดชัยนาทนี้ ต้องระวางโทษจำคุกไม่เกินสามปีหรือปรับไม่เกินหกหมื่นบาท
หรือทั้งจำทั้งปรับ ตามข้อ ๕ ของคำสั่งหัวหน้าคณะรักษาความสงบแห่งชาติ ที่ ๒๗/๒๕๕๙
ลงวันที่ ๑๐ มิถุนายน ๒๕๕๙

๕.
 ผู้ได้รับอนุญาตตามประกาศนี้
ไม่ถือเป็นเหตุให้พ้นผิด หากการจุดและปล่อย
หรือกระทำการอย่างใดที่ก่อให้เกิดความเสียหายแก่สถานที่ราชการ ศาสนสถาน อากาศยาน
ร่างกาย ชีวิต หรือทรัพย์สินของประชาชน

๖.
 ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไป[๑]

ประกาศ ณ วันที่ ๓๐
มกราคม พ.ศ. ๒๕๖๐
นิมิต  วันไชยธนวงศ์
ผู้ว่าราชการจังหวัดชัยนาท

พิมพ์มาดา/ปริยานุช/จัดทำ
๒๘ กุมภาพันธ์
๒๕๖๐

[๑] ราชกิจจานุเบกษา
เล่ม ๑๓๔/ตอนพิเศษ ๕๘ ง/หน้า ๕๕/๒๔ กุมภาพันธ์ ๒๕๖๐